CELEX: 32018R1121
Language: sk
Date: 2018-08-10 00:00:00
Title: Vykonávacie nariadenie Komisie (EÚ) 2018/1121 z 10. augusta 2018, ktorým sa mení vykonávacie nariadenie Komisie (EÚ) 2015/1518 zo 14. septembra 2015, ktorým sa po preskúmaní pred uplynutím platnosti podľa článku 11 ods. 2 nariadenia Rady (ES) č. 1225/2009 ukladá konečné antidumpingové clo na dovoz bionafty s pôvodom v Spojených štátoch amerických

13.8.2018   
               
               
                  SK
               
               
                  Úradný vestník Európskej únie
               
               
                  L 204/33
               
            
         VYKONÁVACIE NARIADENIE KOMISIE (EÚ) 2018/1121
         z 10. augusta 2018,
         ktorým sa mení vykonávacie nariadenie Komisie (EÚ) 2015/1518 zo 14. septembra 2015, ktorým sa po preskúmaní pred uplynutím platnosti podľa článku 11 ods. 2 nariadenia Rady (ES) č. 1225/2009 ukladá konečné antidumpingové clo na dovoz bionafty s pôvodom v Spojených štátoch amerických
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1),
         so zreteľom na vykonávacie nariadenie Komisie (EÚ) 2015/1518 zo 14. septembra 2015, ktorým sa po preskúmaní pred uplynutím platnosti podľa článku 11 ods. 2 nariadenia Rady (ES) č. 1225/2009 ukladá konečné antidumpingové clo na dovoz bionafty s pôvodom v Spojených štátoch amerických (2), a najmä na jeho článok 1 ods. 6,
         keďže:
         A.   PLATNÉ OPATRENIA
         
         
                     (1)
                  
                  
                     Nariadením Rady (ES) č. 599/2009 zo 7. júla 2009 (3) Rada uložila konečné antidumpingové clo na dovoz bionafty s pôvodom v Spojených štátoch amerických (ďalej len „USA“).
                  
               
                     (2)
                  
                  
                     V pôvodnom prešetrovaní sa prihlásil vysoký počet vyvážajúcich výrobcov z USA. Komisia v dôsledku toho vybrala vzorku amerických vyvážajúcich výrobcov, ktorí sa majú prešetriť.
                  
               
                     (3)
                  
                  
                     Rada uložila individuálne colné sadzby na dovoz bionafty s pôvodom v USA v rozsahu od 0 do 198 EUR na tonu čistej hmotnosti pre spoločnosti zaradené do vzorky a vážené priemerné clo vo výške 115,6 EUR na tonu čistej hmotnosti pre ostatné spolupracujúce spoločnosti nezaradené do vzorky. Okrem toho bola pre všetky ostatné americké spoločnosti uložená colná sadzba vo výške 172,2 EUR na tonu čistej hmotnosti dovážanej bionafty.
                  
               
                     (4)
                  
                  
                     V nadväznosti na revízne prešetrovanie pred uplynutím platnosti podľa článku 11 ods. 2 nariadenia (ES) č. 1225/2009 bola platnosť pôvodných opatrení vykonávacím nariadením (EÚ) 2015/1518 predĺžená o päť rokov.
                  
               
                     (5)
                  
                  
                     Vykonávacím nariadením Komisie (EÚ) 2017/1598 (4) sa zmenilo vykonávacie nariadenie (EÚ) 2015/1518, pričom sa doň vložil článok 1 ods. 6, ktorým sa vyvážajúcim výrobcom poskytuje možnosť požiadať o štatút nového vyvážajúceho výrobcu.
                  
               
                     (6)
                  
                  
                     V článku 1 ods. 6 vykonávacieho nariadenia (EÚ) 2015/1518 sa uvádza, že Komisia môže zmeniť prílohu I tak, aby sa clo uplatniteľné na spolupracujúcich vývozcov nezaradených do vzorky, a to 115,6 EUR na tonu čistej hmotnosti, vzťahovalo na ktorúkoľvek stranu z USA, keď táto strana predloží Komisii dostatočné dôkazy o tom, že:
                     
                                 a)
                              
                              
                                 v období prešetrovania (1. apríl 2007 – 31. marec 2008) nevyvážala bionaftu s pôvodom v USA;
                              
                           
                                 b)
                              
                              
                                 nie je prepojená so žiadnym vývozcom ani s výrobcom, na ktorého sa vzťahujú opatrenia uložené uvedeným nariadením, a
                              
                           
                                 c)
                              
                              
                                 buď skutočne vyvážala dotknutý tovar, alebo prijala neodvolateľný zmluvný záväzok vyviezť značné množstvo tohto tovaru do Únie po skončení obdobia prešetrovania.
                              
                           
               B.   ŽIADOSTI O UDELENIE ŠTATÚTU NOVÉHO VYVÁŽAJÚCEHO VÝROBCU
         
         
                     (7)
                  
                  
                     V nadväznosti na uverejnenie vykonávacieho nariadenia (EÚ) 2015/1518 sa prihlásila jedna americká spoločnosť, Organic Technologies (ďalej len „žiadateľ“), ktorá tvrdí, že splnila všetky tri kritériá uvedené v odôvodnení (6) a mal by sa jej udeliť štatút nového vyvážajúceho výrobcu. Žiadateľ poskytol v odpovedi na dotazník od Komisie informácie a podporné dôkazy. Po počiatočnom rozbore zodpovedaného dotazníka Komisia poslala žiadateľovi list so žiadosťou o ďalšie informácie. Žiadateľ otázky zodpovedal.
                  
               
                     (8)
                  
                  
                     Pokiaľ ide o kritérium v písmene a), žiadateľ tvrdil, že počas pôvodného obdobia prešetrovania existoval. Takisto tvrdil, že bionaftu začal vyrábať v roku 2009, čo je po pôvodnom období prešetrovania. Komisia overila účtovné knihy predaja, ktoré žiadateľ predložil. Žiadateľ preukázal, že bionaftu začal vyrábať v roku 2009 a prvý predaj mimo USA sa uskutočnil až v roku 2016. Komisia preto akceptovala, že žiadateľ počas pôvodného obdobia prešetrovania bionaftu do Únie nevyvážal. Žiadateľ tak spĺňa kritérium v písmene a).
                  
               
                     (9)
                  
                  
                     Pokiaľ ide o kritérium v písmene b), konkrétne že žiadateľ nie je prepojený so žiadnym vývozcom ani výrobcom, na ktorého sa vzťahujú antidumpingové opatrenia uložené vykonávacím nariadením (EÚ) 2015/1518, Komisia na základe dokladov, ktoré žiadateľ predložil, stanovila, že žiadateľ nemá žiadne prepojenie so spoločnosťami, na ktoré sa vzťahujú dané opatrenia. Žiadateľ preto spĺňa kritérium v písmene b).
                  
               
                     (10)
                  
                  
                     Pokiaľ ide o kritérium v písmene c), Komisia takisto stanovila, že žiadateľ prijal neodvolateľný zmluvný záväzok vyviezť v roku 2018 do Únie značné množstvo dotknutého výrobku. V tejto súvislosti žiadateľ predložil kúpnu zmluvu na dodávku dotknutého výrobku v roku 2018, čím vyhovel tomuto kritériu. Žiadateľ preto spĺňa kritérium v písmene c).
                  
               
                     (11)
                  
                  
                     Komisia v dôsledku toho dospela k záveru, že žiadateľ spĺňa všetky tri kritériá na to, aby mohol byť považovaný za nového vyvážajúceho výrobcu. Jeho názov by sa preto mal doplniť do zoznamu spolupracujúcich spoločností nezaradených do vzorky v prílohe I k vykonávaciemu nariadeniu (EÚ) 2015/1518.
                  
               
                     (12)
                  
                  
                     Vykonávacie nariadenie Komisie (EÚ) 2015/1518 by sa preto malo zodpovedajúcim spôsobom zmeniť.
                  
               
                     (13)
                  
                  
                     Komisia informovala žiadateľa a výrobné odvetvie Únie o týchto zisteniach a poskytla možnosť vyjadriť sa. Komisii neboli doručené žiadne pripomienky.
                  
               
                     (14)
                  
                  
                     Toto nariadenie je v súlade so stanoviskom výboru zriadeného podľa článku 15 ods. 1 nariadenia (EÚ) 2016/1036.
                  
               PRIJALA TOTO NARIADENIE:
         
            Článok 1
            V prílohe I k vykonávaciemu nariadeniu Komisie (EÚ) 2015/1518 sa do zoznamu vyvážajúcich výrobcov zo Spojených štátov amerických dopĺňa táto spoločnosť:
            
               
                           Názov spoločnosti
                        
                        
                           Mesto
                        
                        
                           Doplnkový kód TARIC
                        
                     
                           „Organic Technologies
                        
                        
                           Coshocton (Ohio)
                        
                        
                           C482 “
                        
                     
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. augusta 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 176, 30.6.2016, s. 21.
         
            (2)  Vykonávacie nariadenie Komisie (EÚ) 2015/1518 zo 14. septembra 2015, ktorým sa po preskúmaní pred uplynutím platnosti podľa článku 11 ods. 2 nariadenia Rady (ES) č. 1225/2009 ukladá konečné antidumpingové clo na dovoz bionafty s pôvodom v Spojených štátoch amerických (Ú. v. EÚ L 239, 15.9.2015, s. 69).
         
            (3)  Nariadenie Rady (ES) č. 599/2009 zo 7. júla 2009, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz bionafty s pôvodom v Spojených štátoch amerických (Ú. v. EÚ L 179, 10.7.2009, s. 26).
         
            (4)  Vykonávacie nariadenie Komisie (EÚ) 2017/1598 z 22. septembra 2017, ktorým sa mení vykonávacie nariadenie (EÚ) 2015/1518, ktorým sa po preskúmaní pred uplynutím platnosti podľa článku 11 ods. 2 nariadenia Rady (ES) č. 1225/2009 ukladá konečné antidumpingové clo na dovoz bionafty s pôvodom v Spojených štátoch amerických (Ú. v. EÚ L 245, 23.9.2017, s. 1).